**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  30 – 9 – 2024

 **ΑΜΑΡΟΥΣΙΟΥ Αρ. Πρ.:** 246

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : Τα μέλη του Συλλόγου, ΔΟΕ, Συλλόγους Εκπ/κών Π. Ε. της χώρας, Διεύθυνση Π. Ε. Β΄ Αθήνας, Συμβούλους σχολικής και προσχολικής αγωγής της περιοχής μας, κα Διευθύντρια και Σύλλογο Διδασκόντων του 2ου Δημ. Σχ. Μελισσίων**

**ΚΑΤΑΓΓΕΛΙΑ**

**των καθόλα παράνομων – αυταρχικών – αντισυναδελφικών ενεργειών της Δ/ντριας του 2ου Δημοτικού Σχολείου Μελισσίων**

Το Δ. Σ. του Συλλόγου Εκπ/κών Π. Ε. Αμαρουσίου καταδικάζει και καταγγέλλει κατηγορηματικά και απερίφραστα τις καθόλα παράνομες – αυταρχικές – αντισυναδελφικές συμπεριφορές και πρακτικές της Δ/ντριας του 2ου Δημοτικού Σχολείου Μελισσίων κας Δούμα Ειρήνης.

Συγκεκριμένα από την αρχή της φετινής σχολικής χρονιάς η Διευθύντρια του 2ου Δημ. Σχ. Μελισσίων φέρεται αυταρχικά και προσβλητικά στους/στις συναδέλφους – υφισταμένους της, ενώ τους απειλεί συνεχώς προκειμένου να τις/τους αποτρέψει να συμμετέχουν στην καθόλα νόμιμα προκηρυγμένη από το Δ. Σ. της Δ. Ο. Ε. και ισχύουσα Απεργία – Αποχή από την ατομική αξιολόγηση και παράλληλα χρησιμοποιεί παράνομες διοικητικές πρακτικές ζητώντας εγγράφως από τις/τους εκπαιδευτικούς του σχολείου της τη γνώμη τους για την ίδια και τον τρόπο διοίκησής της αλλά και την ατομική τους στοχοθεσία για το τρέχον σχολικό έτος, χωρίς αυτό να προβλέπεται από τις κείμενες διατάξεις για την λειτουργία των σχολικών μονάδων.

Επιπρόσθετα κατά την πρόσφατη ειδική συνεδρίαση (Παρασκευή 27 – 9 – 2024) του συλλόγου των διδασκόντων του 2ου Δημοτικού Σχολείου Μελισσίων για την αυτοαξιολόγηση της σχολικής μονάδας σχολικού έτους 2024 – 2025 η κα Διευθύντρια του σχολείου ως Πρόεδρος του συλλόγου των διδασκόντων καταπάτησε κάθε έννοια νομιμότητας και δημοκρατικής δεοντολογίας, αφού αρνήθηκε να θέσει σε ψηφοφορία

την έγγραφη και ενυπόγραφη πρόταση της πλειοψηφίας των μελών του συλλόγου των διδασκόντων με την οποία προτάθηκε η υιοθέτηση και ανάλυση συγκεκριμένων αξόνων και σχεδίων δράσης, στο πλαίσιο της αυτοαξιολόγησης των σχολικών μονάδων στη βάση των ενιαίων κειμένων της Δ. Ο. Ε.

Η συγκεκριμένη συνεδρίαση του συλλόγου των διδασκόντων του 2ου Δημ. Σχ. Μελισσίων κατέληξε, εξαιτίας των χειρισμών της Διευθύντριας του σχολείου, να εξελιχθεί σε μια πολύωρη εξοντωτική διαδικασία μέχρι να καμφθούν οι αντιδράσεις της πλειοψηφίας των μελών του συλλόγου διδασκόντων αλλάζοντας άποψη, ενώ οι διοικητικές παρανομίες και οι αντιδημοκρατικού χαρακτήρα χειρισμοί από την πλευρά της Δ/ντριας του σχολείου (υποδείξεις στην πρακτικογράφο της συνεδρίασης για το τι θα γράφει και τι δεν θα γράφει από όσα κατέθεσαν οι συνάδελφοι στις τοποθετήσεις τους, απαγόρευση να τεθούν σε ψηφοφορία οι προτάσεις των συναδέλφων κ. ά.) κατέλυσαν κάθε έννοια υπηρεσιακής νομιμότητας και δημοκρατικής λειτουργίας αναφορικά με τη λήψη αποφάσεων των συλλόγων διδασκόντων σύμφωνα με τις κείμενες διατάξεις.

Παρόλα αυτά η πλειοψηφία του συλλόγου των διδασκόντων του 2ου Δημοτικού Σχολείου Μελισσίων παρέμεινε σταθερή στις απόψεις της ζητώντας να καταγραφεί στο πρακτικό του συλλόγου των διδασκόντων η έγγραφη και ενυπόγραφη πρόταση που κατέθεσαν κατά τη διάρκεια της συνεδρίασης και η οποία προφανώς αποτελεί και την απόφαση του συλλόγου των διδασκόντων του ομώνυμου σχολείου για το περιεχόμενο της αυτοαξιολόγησης της σχολικής μονάδας για το σχολικό έτος 2024 – 2025.

Καλούμε την Δ/ντρια του 2ου Δημοτικού Σχολείου Μελισσίων να σταματήσει να παρανομεί και να δεχτεί την απόφαση της πλειοψηφίας του συλλόγου των διδασκόντων του σχολείου της για το ζήτημα της αυτοαξιολόγησης της σχολικής μονάδας με βάση τις κείμενες διατάξεις για τον τρόπο λειτουργίας των συλλόγων διδασκόντων (Π. Δ. 79/2017).

Υπενθυμίζουμε ότι το Δ. Σ. του Συλλόγου Εκπ/κών Π. Ε. Αμαρουσίου σε κάθε περίπτωση που εκπαιδευτικοί – μέλη του ή μη στρέφονται εναντίον των σκοπών του σωματείου, των αποφάσεων της Δ. Ο. Ε. και του σωματείου μας, των δημοκρατικών και εργασιακών δικαιωμάτων των εκπαιδευτικών – μελών του σωματείου μας εφαρμόζει όλα τα προβλεπόμενα μέτρα για την προστασία των μελών του, όπως ακριβώς έκανε κατά τη διάρκεια της περσινής χρονιάς (2023 – 2024), όταν κατήγγειλε και διέγραψε από το μητρώο μελών του την κα Δ/ντρια του 2ου Δημ. Σχ. Μελισσίων, εξαιτίας ανάλογης αντιδημοκρατικής – αντισυναδελφικής & αντισυνδικαλιστικής συμπεριφοράς της, όταν επιχείρησε να εμποδίσει τον Πρόεδρο του Δ. Σ. του σωματείου μας να εισέλθει στο σχολείο και να ενημερώσει συνδικαλιστικά τις/τους συναδέλφους, χωρίς να το καταφέρει.

Η άρνηση καταγραφής τοποθέτησης των μελών του συλλόγου των διδασκόντων κατά τη διάρκεια των συνεδριάσεών του από τον/την Πρόεδρο του, όπως και η άρνηση θέσεως σε ψηφοφορία σύννομης πρότασης για την αυτοαξιολόγηση της σχολικής μονάδας αποτελούν βαρύτατα πειθαρχικού χαρακτήρα διοικητικά παραπτώματα και ως τέτοια θα αντιμετωπιστούν, αν δεν γίνει αποδεκτή από την Διευθύντρια του 2ου Δημ. Σχ. Μελισσίων και δεν εφαρμοστεί η έγγραφη και ενυπόγραφη πρόταση της πλειοψηφίας του συλλόγου των διδασκόντων του ομώνυμου σχολείου, σύμφωνα με την βούληση και τη γνώμη των συναδέλφων.

Το Δ. Σ. του Συλλόγου Εκπ/κών Π. Ε. Αμαρουσίου παραπέμπει το συγκεκριμένο θέμα στον νομικό σύμβουλο του σωματείου μας και καλεί το Δ. Σ. της Δ. Ο. Ε. να επιληφθεί του θέματος αναμένοντας τις εξελίξεις και καλώντας, για άλλη μια φορά, την Διευθύντρια του 2ου Δημ. Σχ. Μελισσίων να συμμορφωθεί αποδεχόμενη τις αποφάσεις της πλειοψηφίας του συλλόγου των διδασκόντων του σχολείου και σταματώντας άμεσα να μετέρχεται πρακτικές αυταρχισμού και αντιδημοκρατικής συμπεριφοράς και λειτουργίας αλλιώς θα λάβει τα επίχειρα των πράξεων και ευθυνών της σε υπηρεσιακό και νομικό επίπεδο.

